Ljubljana, 12.04.2021

**Sporočilo za javnost: Študentje, izkoristite svojo volilno pravico!**

V **torek, 13. aprila 2021**, bodo potekale **volitve rektorja za mandatno obdobje 2021-2025**, na vseh 26 članicah Univerze v Ljubljani in rektoratu hkrati. **Volilno pravico imamo tudi ŠTUDENTJE** - pripada nam ena petina glasov od skupnega števila glasov na posamezni članici, zato na Študentski organizaciji Univerze v Ljubljani pozivamo vse študente in študentke, da izkoristijo svojo volilno pravico in oddajo svoj glas.

Za naziv rektorja se bodo prvič v zgodovini Univerze potegovali kar štirje kandidati:

* **prof. dr. Igor Lukšič** (UL Fakulteta za družbene vede),
* **prof. dr. Gregor Majdič** (UL Veterinarska fakulteta),
* **prof. dr. Igor Papič** (UL Fakulteta za elektrotehniko in UL Fakulteta za kemijo in kemijsko tehnologijo),
* **prof. dr. Anton Ramšak** (UL Fakulteta za matematiko in fiziko).

Volilno pravico za volitve rektorja imajo visokošolski učitelji/učiteljice, znanstveni sodelavci/sodelavke, ki so zaposleni vsaj za polovični delovni čas, razen učiteljev/učiteljic kliničnih predmetov, ki morajo biti zaposleni vsaj v obsegu 25 % polnega delovnega časa, strokovno-administrativni in tehnični sodelavci/sodelavke, ki so zaposleni za vsaj polovični delovni čas.

**Klemen Petek, predsednik ŠOU v Ljubljani**, študentom sporoča: »Vse študentke in študente vabim, da oddate svoj glas in s tem sooblikujete prihodnost naše univerze. Pozivam vas, da si ogledate predstavitve in programe kandidatov, ki so na voljo tudi na naših družbenih omrežjih, ter sprejmete informirano odločitev.”

Na ŠOU v Ljubljani smo v tednih pred volitvami v sodelovanju s Študentskim svetom Univerze v Ljubljani organizirali tudi soočenje kandidatov za rektorja, ki si ga lahko ogledate [tukaj](https://www.youtube.com/watch?v=eyVnGzv2Mzc&t=2541s). Za lažjo odločitev ne spreglejte niti programov vseh kandidatov, ki so na voljo [tukaj](https://www.uni-lj.si/v_ospredju/2021031810274347/?fbclid=IwAR3x7ciUAeCl_pkVKiS66dkRJ5NUpeUvCY9rxXeSu5J4T9SQyLY2dm_XxQs).

V okviru nadaljnjih promocijskih aktivnosti in predstavitev kandidatov vas vabimo, da nas spremljate tudi na Instagram in Facebook profilih ŠOU v Ljubljani.